Läänerindel muutuseta (film)

"Läänerindel muutuseta" ("All Quiet on the Western Front") on 1930. aasta Ameerika Ühendriikide sõjafilm. See põhineb Erich Maria Remarque'i samanimelisel romaanil. Filmi lavastas Lewis Milestone. Peaosades mängivad Louis Wolheim, Lew Ayres, John Wray, Arnold Lucy ja Ben Alexander. Filmi tootis Universal Studios ja levitas Universal Pictures. Filmi tegevus toimub Esimeses maailmasõjas, kui äsja värvatud Saksa koolipoisid saadetakse läänerindele Prantsusmaa vastu võitlema. Filmi peategelane on sarnaselt teiste noorte meestega sõjaväeteenistusse kibelev 19-aastane Paul Bäumer (Ayres), kelle unistused kodumaa tulevikust purunevad sõja jõhkruste tõttu kiiresti. Noored nekrutid jõuavad filmi lõppedes lihtsa tõdemuseni: "Me püüame lihtsalt mitte surma saada, see on kõik, mida soovime". Filmi lõpukaader, kus Paul üritab haarata liblikat, kuid hukkub seeläbi, kujutab endast sümboolselt sõja mõttetust. "Läänerindel muutuseta" oli esimene film, mis võitis nii parima filmi kui ka parima lavastaja Oscari. See oli esimene sõjavastane film, mis pälvis rahvusvaheliselt suurt vastukaja. Osades maades peeti seda liiga saksameelseks, teiselt poolt pidasid natsistid seda aga lausa saksavaenulikuks. Film esilinastus ka Saksamaal, kuid see keelati peagi. Saksamaal linastus film uuesti alles 1952. aastal. Aastal 1990 tunnistati film kultuuriliselt oluliseks ning võeti USA Kongressi raamatukogu Riiklikku Filmiregistrisse. 1998. aastal paigutas Ameerika Filmiinstituut selle 20. sajandi parimate Ameerika filmide edetabelis "AFI's 100 Years...100 Movies" 54. kohale. 2022. aastal esilinastus Remarque'i romaani põhjal tehtud samanimeline Saksamaa film. Lew Ayres – Paul Bäumer Louis Wolheim – Stanislaus Katczinsky John Wray – Himmelstoss Arnold Lucy – professor Kantorek Ben Alexander – Franz Kemmerich Scott Kolk – Leer Owen Davis, Jr. – Peter William Bakewell – Albert Kropp Russell Gleason – Müller Richard Alexander – Westhus Harold Goodwin – Detering Slim Summerville – Tjaden Walter Browne Rogers – Behn G. Pat Collins – leitnant Bertinck Edmund Breese – härra Meyer Beryl Mercer – proua Bäumer, Pauli ema Marion Clayton – Erna, Pauli õde (tiitrites mainimata) Heinie Conklin – Joseph Hammacher (tiitrites mainimata) Bertha Mann – õde Libertine, medõde (tiitrites mainimata) Raymond Griffith – tapetud Prantsuse sõdur (tiitrites mainimata) William Irving – Ginger, sõjaväekokk (tiitrites mainimata) Yola d'Avril – Suzanne (tiitrites mainimata) Edwin Maxwell – härra Bäumer (tiitrites mainimata) Bodil Rosing – haiglapatsiendi ema (tiitrites mainimata) Maurice Murphy – sõdur (tiitrites mainimata) Arthur Gardner – õpilane (tiitrites mainimata) Arthur Gardner oli viimane elusolev näitleja, ta suri 2014. aasta detsembris Nourmand, Tony (2013). 100 Movie Posters: The Essential Collection (inglise). London: Reel Art Press. Lk 276–277. ISBN 978-0-9572610-8-2. "All Quiet on the Western Front (1930 film)". Ameerika Filmiinstituudi kataloog. Vaadatud 20. juuni 2022. Sandra Jõgeva (16. november 2022). "Sandra Jõgeva: patsifisti pihtimus". Eesti Ekspress. Vaadatud 16.11.2022. "Läänerindel muutuseta" andmekogus IMDb (inglise) "Läänerindel muutuseta" andmekogus Filmiveeb "Läänerindel muutuseta" filmiarvustuste lehel Rotten Tomatoes (inglise)